|  |  |
| --- | --- |
| VIDA GYÖRGYGeográfus MSc, 9. félévSzegedi TudományegyetemTermészettudományi és Informatikai Kar |  |

Témavezető:

|  |
| --- |
| Dr. Kovács Zoltánegyetemi tanár, SZTE TTIK |

Csongrád megye választásföldrajzi jellemzıi, a 2011-es választási törvény tükrében

Dolgozatom célja, hogy megvizsgáljam a 2011-ben elfogadott új parlamenti választókerületek nyomán létrejött választásföldrajzi jellegzetességeket Csongrád megyében. A választási földrajz bemutatásától kezdve - a jelenlegi és a korábbi választási rendszer - szűkítettem a témát a megye településeinek utóbbi két évtizedben kialakult pártpreferenciáira. Munkám során tipizáltam Csongrád megye településeinek ideológiai irányultságát országgyűlési listás szavazatok alapján. Továbbá az új választókerületekkel modelleztem a 2002–2006-os országgyűlési választásokat a megyében.

A téma jelentőségét mutatja, hogy Kelet-Közép-Európa volt szocialista országaiban a rendszerváltozás óta Magyarország az első példa, ahol az új választókerületek megrajzolása után fölmerülhet a gerrymandering és aránytalanság gyanúja.

Dolgozatomban a kérdéskört több módszerrel vizsgálom meg. Adatgyűjtések, szakirodalmi és statisztikai elemzések mellett modellezéseket hajtottam végre. Adatok aggregálását, arány- és átlagszámítást végeztem el, majd tipizáltam a megye településeit és a 2002–2006-os országgyűlési választások kimenetelét modelleztem le. A szükséges adatokat a Központi Statisztikai Hivatal, az Országos Választási Iroda és a vokscentrum elektronikus adatbázisa szolgáltatta.

Kutatásom eredményeként Csongrád megye preferenciáiról elmondható, hogy kirajzolódik egy erőteljes Szeged és térségét felölelő baloldali irányultság, emellett Csongrádtól délre, és a szentesi kistérségben lévő falvak is szocialista beállítottságúak. Ezzel szemben a Kistelek– Mórahalom, a Hódmezővásárhely–Csongrád tengelyen elhelyezkedő települések és Csanádpalota térsége jobboldali fellegvárnak számítanak. Megállapítható, hogy az egyéni kerületek közötti korábban meglévő aránytalanságok csökkentek, de a jövőben ismét problémás lesz a választók számának kerületenkénti eltérése. Csongrád megyében kimutatható a kormánypártot helyzetbe hozó gerrymandering, amelynek mértéke kevésbé látványos mint az Egyesült Államokban. Három választókerületben a különböző pártszimpatizánsok heterogenizálására, míg a szegedi 1-esben a szocialista szavazók homogenizálásra törekedett a jelenlegi kormányerő, amikor meghúzták az új határokat.